L’Ajuntament de Paterna ofereix parades en el Mercat Municipal per tan sols 16 euros al mes
13/11/2015

# L’Ajuntament de Paterna ofereix parades en el Mercat Municipal per tan sols 16 euros al mes

[![Imagen del mercat municipal de Paterna](/images/noticias/2015/11/mercado-municipal.jpg)](/images/noticias/2015/11/mercado-municipal.jpg)

13.11.2015

El preu de lloguer d’una parada municipal a Paterna inclou els gastos de manteniment generals del mercat com poden ser el manteniment, la neteja, el wi-fi, la llum, l’aire condicionat o l’aigua

L’Ajuntament de Paterna, a través de l’Àrea de Comerç ha iniciat una campanya de promoció del Mercat Municipal amb l’objectiu d’impulsar la seua activitat i recuperar-lo com a centre neuràlgic comercial del poble.

Amb eixe objectiu, des del consistori s’està treballant per a estimular l’ocupació de les 6 últimes parades del Mercat que queden lliures, oferint moltes facilitats econòmiques als interessats a desenrotllar un negoci propi i instal•lar-se en este emblemàtic lloc.

La regidora de Comerç, Eva Pérez ha destacat “l’aposta de l’equip de govern per facilitar als emprenedors les oportunitats necessàries perquè puguen tirar endavant negocis propis, especialment en èpoques difícils econòmicament com la que estem vivint”.

En este sentit, Pérez ha explicat que “a partir de 25 euros per metre lineal al semestre, els interessats a instal•lar-se en este lloc podran optar a ocupar una de les sis parades dels 25 existents que acaben d’eixir a oferta. El preu inclou, no sols el lloguer del local, sinó també tots els servicis generals del Mercat com poden ser el manteniment, la neteja, wi-fi, la llum, l’aire condicionat o l’aigua”.

“La dimensió mitjana dels llocs és de 4 metres, de manera que es pot tindre una parada en el Mercat Municipal de Paterna per tan sols 16 euros al mes, sense gastos de llicències d’obertura ni pagament d’impostos”, ha subratllat la regidora, que ha afegit que “els únics requisits per a establir un negoci en el mercat és estar donats d’alta en Hisenda i la Seguretat Social i tindre un assegurança de responsabilitat civil”.

A més, amb l’objectiu de facilitar els tràmits als emprenedors que estiguen interessats, a través de l’Agència de Foment per a la Innovació Comercial (AFIC) podran rebre assessorament gratuït així com un pla que determine la viabilitat del seu projecte.

A més de l’oferta de llocs, altres de les mesures que s’estan duent a terme per a dinamitzar l’activitat comercial del mercat, és l’ampliació de l’oferta de productes en l’espai.

Tal com ha destacat la regidor, “a pesar que l’alimentació continua sent el sector principal, l’oferta de productes s’ha anat completant amb llocs que ofereixen productes singulars com merceria, reparació de calçat, o venda de llenceria”.

La idea és, per tant, fomentar l’aparició de qualsevol tipus de negocis de manera que el mercat es convertisca en una galeria comercial, en la qual els veïns puguen trobar una variada i àmplia oferta de productes.